**f. 106r**

not þe /• for my m*er*cyful eye is eu*yr* up on þ*e* / & þ*at* wote my m*er*cyful //

modyr ful wel dowt*yr* / for sche hath oftyn tymys telde þ*e* so / and

many oþ*er* seynt*ys* bothyn / & þ*er*for dowt*yr* þ*u* hast gret cawse to

louyn me ryth wel / & to ȝeuyn me al thyn hool hert / w*yth* alle

thyn affeccyonis / for þ*at* I desyr / & no thyng ellys of þ*e* And I

schal ȝeuyn þ*e* þ*er* a geyn al myn hert / And ȝyf þ*u* wilt be buxom

to my wil / I xal be buxom to þ*i* wil / dowt*yr* beleue it ryth wel .;.

**A**Lso whil þ*e* forseyd creatur was ocupiid a bowte þ*e*

writyng of þ*i*s tretys / sche had many holy teerys

& weping*ys* / & oftyn tymys þ*er* cam a flawme of fyer

a bowte hir brest ful hoot & delectabyl / And also he þ*at* was

hir writer cowde not su*m*tyme kepyn hym self fro wepyng / &

oftyn in þ*e* mene tyme whan þe creatur was in cherche •/

owr lord Ih*es*u crist w*yth* hys gloryows modyr & many seynt*ys*

also / comyn in to hir sowle / & thankyd hir / seying þ*at* þei wer

wel plesyd w*yth* þ*e* writyng of þ*i*s boke • And also sche herd many

tymys a voys of a swet brydde syngyn in hir ere • And

oftyn tymys sche herd swet sownd*ys* & melodiis / þat passyd

hir witte for to tellyn hem •/ And sche was many tyme

seke whyl þ*i*s tret*ys* was in writyng • And as sone as sche

wolde gon a bowte þ*e* writyng of þ*i*s tretys sche was heil

& hoole sodeynly in a man*er* • And oftyn sche was comawndyd

to makyn hir redy in al hast • And on a tyme as sche lay

in hir p*re*yerys in þ*e* chirche / þe tyme of Aduent befor c*ri*stmes

sche thowt in hir hert sche wolde þ*at* god of hys goodnes

wolde makyn Maistyr Aleyn to seyin a s*er*mown as wel as

he cowde /• & as swithe as sche had thowt þ*u*s sche herd owr sou*er*eyn

lord c*ri*st Ih*e*su seyin in hir sowle /• Dowt*yr* I wot ryth wel what

þ*u* thynkist now of Maist*yr* Aleyn •/ & I telle þ*e* trewly / þ*at* he xal

seyin a rith holy s*er*mowne / & loke þ*at* þ*u* beleue stedfastly / þ*e*

word*ys* þ*at* he xal p*re*chyn / as þow I p*re*chyd hem my selfe / for þ*e*i

schal be word*ys* of gret solas & comfort to þ*e* / for I schal spe//

kyn in hym •• Whan sche had herd þ*i*s answer /• sche went &

telde it hir co*n*fesso*wr* & oþ*er* tweyn p*re*ist*ys* / þ*at* sche trustyd mech on •/

**f. 106v**

And whan sche had telde hem hir felyng sche was ful sory for

dreed wheþ*yr* he schulde sey so wel as sche had felt er not / for //

reuelacyons be hard su*m* tyme to vndirstondy*n* / & su*m*tyme •

þ*o* þ*at* men wenyn wer reuelacyonis it arn deceyt*ys* & illusyons

& þ*er*for it is not expedient to ȝeuyn redily credens to eu*er*y

steryng / but sadly abydyn & p*r*euyn / yf þ*e*i be sent of god •/

/ neu*yr* þe lesse / as to þ*i*s felyng of þ*i*s creatur / it was very //

trewth schewyd in exp*er*iens / & hir dred & hir heuynes t*ur*nyd in

to gret gostly comforte & gladnes / Su*m* tyme sche was in

gret heuynes for hir felyng*ys* wha*n* sche knew not how þei

schulde ben vndirstondyn many days to gedyr / for drede

þ*a*t sche had of deceyt*ys* & illusyons / þ*a*t hir thowt sche wolde þ*at*

hir hed had be smet fro þe body / tyl god of hys goodnesse

declaryd hem to hir mende / for su*m*tyme þ*at* sche vndirstod

bodily •’ / it was to ben vndirstondyn gostly / & þ*e* drede þat

sche had of hir felyng*ys* / was þe grettest scorge þ*at* sche had

in erde /• & specialy wha*n* sche had hir fyrst felyng*ys* / & þ*at*

drede made hir ful meke / for sche had no Ioye in þ*e* felyng

tyl sche knew be exp*er*iens wheþ*yr* it was trewe er not •/ But

eu*yr* blissyd mote god ben / for he mad hir al wey mor myty

& mor strong in hys loue / & in hys drede /• & ȝaf hir en//

cres of vertu w*yth* p*er*seuerawns •/ her endith þ*i*s tret*ys* for

god toke hym to hys m*er*cy þ*at* wrot þ*e* copy of þ*i*s boke /• &

þow þat he wrot not clerly þ ne opynly to owr man*er* of

spekyng /• he in hys man*er* of wrytyng & spellyng •/ mad

trewe sentens / þ*e* whech thorw þ*e* help of god & of hir

selfe / þ*at* had al þ*i*s tretys in felyng & werkyng/ is trewly

drawyn owt of þ*e* copy in to þ*i*s lityl boke /.;. .;. .;. .;.

**f. 107r**

**A**fftyr þ*at* owr souereyn sauyowr had take þ*e* p*er*sone

whech wrot first þ*e* tretys aforn seyd to hys

many fold m*er*cy • And þ*e* preiste of whom is be

forn wretyn / had copiid þ*e* same tretys aft*yr* hys sympyl

cu*n*nyng •/ he held it expedient to hono*wr* of þ*e* blisful t*ri*nite /

þ*at* hys holy werk*ys* xulde be notifyid & declaryd to þ*e* pepil • wha*n*

it plesyd hym to þe worschip of hys holy name •• And þa*n* he ^began

to writyn in þe ȝer of owr lord M*lo* • cccc • xxxviii • in þ*e* fest of

Seynt Vital m*ar*tyr / sweche g*ra*ce as owr lord wrowt in hys sym

pyl creatur / ȝerys þ*at* sche leuyd aft*yr* not alle •’ / but *sum*m*e* of hem /

aft*yr* hyr owyn tu*n*ge •• And first her is a notabyl mat*er* þ*e* whech

is not wretyn in þ*e* forseyd tret*ys* •/ It befel sone aft*yr* þ*at* þ*e* c*re*atur

be forn wretyn had forsakyn þ*e* occupasyon of þ*e* worlde / &

was Ioynyd in hir mende to god as meche as frelte wolde

suffyr /• The seyd creatur had a sone / a tal ȝong man dwelly*n*g

w*yth* a worschepful Burgeys in lynne / vsyng Marchawndyse

& seylyng ou*yr* þ*e* see • Whom sche desyryd to a drawyn owt of

þe perellys of þ*i*s wretchyd & vnstabyl worlde / ȝyf hir po//

wer myth a teynyd þ*er*to / neu*yr* þe lesse • sche dede as meche

as in hir was / & wha*n* sche myth metyn w*yth* hym at leyser /

many tymys sche cownselyd hym • to leeuyn þe worlde / & folwyn

crist / in so meche / þ*at* he fled hyr cu*m*pany & wolde not gladlych

metyn w*yt*h hir / So on a tyme it happyd / þ*e* modyr to metyn

w*yth* hir sone / þei it wer a geyns hys wille/ & hys entent / as

þ*at* tyme And as sche had don be forn tyme / so now sche spak

to hym a geyn / þ*at* he xulde fle þ*e* perellys of þ*i*s world / & not

settyn hys stody ne hys besynes so mech þer up on / as he

dede /• he not co*n*sentyng but scharply answeryng a geyn •’/

sche su*m* del meuyd w*yth* scharpnes of spiryt seyde / Now sithyn

þ*u* wil not leeuyn þ*e* world at my cownsel / I charge þ*e* at my

blissyng / keþe þ*i* body klene at þ*e* lest fro womanys feleschep /

tyl þ*u* take a wyfe aft*yr* þ*e* lawe of þ*e* chirche •/ And ȝyf þ*u* do //

not I p*ra*y god chastise þe & ponysch þ*e* þ*er*for •/ þei partyd a su*n*dyr

& sone aft*yr* þe same ȝong man passyd ou*yr* þ*e* see / in wey of

Marchawndyse / & þa*n* what thorw euyl ^ entisy*n*g of oþ*er* //

**f. 107v**

p*er*sonys & foly of hys owyn gou*er*nawnce • he fel in to þ*e* synne of

letchery •• Sone aft*yr* hys colowr chawngyd • hys face wex ful of

whelys & bloberys • as it had ben a lepyr / þa*n* he cam hom a

geyn in to lynne • to hys Maist*yr* w*yth* whech he had ben dwellyng

be for tyme / hys maistyr put hym owt of hys s*er*uyse for no

defawte he fond w*yth* hym / but p*er*auentur supposyng he had

ben a laȝer as it schewyd be hys visage • The ȝong man

telde wher hym likyd • how hys modyr had bannyd hym

wher thorw as he supposyd god so greuowsly ponyschyd hym

Su*m* p*er*sone hauyng knowlach of hys co*m*pleynt & co*m*passyon

of hys disese / cam to hys modyr • seying sche had don ryth

euyl / for thorw hir p*ra*yer • god had takyn veniawns on hir

owyn childe / Sche takyng lityl heed of her word*ys* • let it

passyn forth as sche had mad no fors tyl he wolde comyn

& p*re*yin for g*ra*ce hys self / So at þe last whan he sey non

oþ*er* bote / he cam to hys modyr tellyng hir of hys mysgou*er*//

nawns / p*ro*mittyng he xulde ben obedient to god & to hir

& to a mende hys defawte thorw þ*e* help of god / enchewy*n*g

al mysgou*er*nawnce fro þ*at* tyme forward vp on hys power

he p*re*yid hys modyr of hir blissyng • & specialy he p*re*yd hir to

p*re*y for hym / þ*at* owr lord of hys hy m*er*cy wolde forȝeuyn hy*m* /

þ*at* he had trespasyd / & takyn a wey þ*at* gret sekenes for whech

men fleddyn hys comþany & hys felaschep / as for a lepyr

for he supposyd be hir p*re*yerys •/ owr lord sent hym þ*at* ponischy*n*g

& þ*er*for he trustyd be hir p*re*yerys / to be deliu*er*yd þ*er* of ȝyf sche

wolde of hir charite p*re*yin for hym / þa*n* sche hauyng trust

of hys a mendyng & co*m*passyon of hys infirmyte w*yth* scharp

word*ys* of correpcyon / p*ro*mysyd tofulfillyn hys entent / ȝyf

god wolde grawntyn it • Whan sche cam to hir meditacyon

not forȝetyng þe frute of hir wombe / askyd forȝeuenes

of hys synne & relesyng of þ*e* sekenes þ*at* owr lord had ȝouy*n*

hym ȝyf it wer hys plesawns & p*ro*fite to hys sowle • So //

longe sche p*re*yid þ*at* he was clene delyu*er*yd of þ*e* sekenes / and

leuyd many ȝerys aft*yr* / & had a wife & a childe blissyd mote //

**f. 108r**

god ben for he weddyd hys wife in pruce / in dewchelonde •/

Whan tydyng*ys* cam to hys modyr fro ou*yr* þe see / þ*at* hir sone had weddyd

sche was ryth glad / & thankyd god w*yth* al hir hert / supposyng & trus/

tyng he xulde leuyn clene & chast as þ*e* lawe of matrimony askith

Sithyn whan god wolde hys wife had a childe a fayr mayde child /

þa*n* he sent tyding*ys* to hys modyr in to Inglond how g*ra*cyowsly

god had visityd hym & hys wife / hys modyr being in a chapel

of owr lady / thankyng god of þ*e* grace & goodnes þ*at* he schewyd

to hir sone / & hauyng desyr to sen hem ȝyf sche myth • A non

it was answeryd to hir mende / þ*at* sche xulde seen hem alle

er þa*n* sche deyid •/ Sche had wondyr of þ*i*s felynge / how it xulde

be so as sche felt / in as meche as þei weryn be ȝowndyn þ*e*

see / & sche on þ*i*s halfe þ*e* see neu*yr* p*ur*posyng to passyn þ*e* see //

whil sche leuyd / neu*yr* þe lesse sche wiste wel to god was

no thyng impossibyl / þ*er*for sche trustyd it schulde be so as

sche had felyng whan god wolde .;.

**I**N fewe ȝerys aft*yr* þ*at* þ*i*s ȝong man had weddyd he

cam hom in to Inglond to hys fadyr & hys modyr /

al chongyd in hys aray / & hys condicyonis •/ for a for

tyme hys clothys wer al daggyd / & hys langage al uanyte /

now he weryd no daggys / & hys dalyawns was ful of vertu /

hys modyr hauyng gret m*er*ueyl of þ*i*s sodeyn chongyng seyd

vn to hym •/ Benedicite sone how is it w*yth* þ*e* þ*at* þ*u* art so chongyd /

Modyr he seyd / I hoþe þ*at* thorw ȝo*wr* p*re*yerys / owr lord hath dra//

wyn me And I p*ur*pose be þe grace of god to folwyn ȝowr

cownsel • mor þa*n* I haue don be forn • Than hys modyr

seyng þ*i*s m*er*uelyows drawte of owr lord / thankyd god as

sche cowde / takyng good heed of hys gou*er*nawns / for dred of

symulacyon •/ þe leng*ar* þ*at* sche beheld hys gou*er*nawns / þ*e* mor

sadde sche thowt he was / & þe mor reu*er*ent to owr lord ward

Whan sche knew it was þ*e* drawt of owr lord*ys* m*er*cy •/ þa*n* sche

was ful Ioyful / thankyng god ful many timys for hys

grace & hys goodnes •/ Sithyn for he xulde be þ*e* mor diligent /

& þe mor besy to folwyn owr lord*ys* drawyng •/ sche openyd //

**f. 108v**

hir hert to hym / schewyng hym & enformyng how owr lord had

drawyn hir thorw hys m*er*cy [ & be what menys Also how meche

g*ra*ce he had schewyd for hir • þe whech he seyd he was vnworthy

to heryn / þa*n* he went many pilg*ri*mag*ys* to Rome & to many oþ*er*

holy placys / to p*ur*chasyn hym pardon / resortyng a geyn to hys

wife & hys childe / as he was bowndyn to do / he enformyd

hys wife of hys modyr in so meche / þ*at* sche wolde leeuyn hir

fadyr & hir modyr & hir owyn cu*n*tr*e* for to comyn in to Ing//

londe / & seen hys modyr / he was ful glad þ*er*of / & sent word

in to Inglond to hys modyr / to certifyin hir of hys wyfys

desyr / & to wetyn whedyr hys modyr wolde cownselyn hy*m*

to comyn be lond er be wat*yr* / for he trustyd meche in hys

moderys cownsel / leuyng it was of þ*e* holy gost /• hys modyr

whan sche had ^a lett*yr* fro hym & knew hys desyr • went to

hir p*re*yer to knowyn owr lord*ys* cownsel / & owr lord*ys* wyl /

And as sche p*re*yid for þ*e* sayd mat*er* it was answeryd to hir

sowle / þ*at* whedyr hir sone come be lond er be wat*yr* he xulde

comyn in saf warde / þan wrot sche letterys to hym / seying

þ*at* whedyr he come be londe er be wat*yr* • he schulde come in safte

be þ*e* g*ra*ce of god / Whan he was certifiid of hys moderys cownsel

he speryd whan schippys xulde come in to Inglond / & hiryd

a schip er ellys a part of a schip / in whech he putt hys good

hys wife hys childe & hys owyn self / p*ur*posyng alle to comy*n*

in to Inglond to gedyr • Whan þei weryn in þe schip þ*er* resyn

swech te*m*pest*ys* þ*at* þ*e*i durstyn not takyn þ*e* see / & so þei comyn

on lond a geyn bothyn •/ he •/ hys wife • & her childe /• þa*n* þei

left her childe in pruce w*yth* her frend*ys* / & he & hys wife co//

myn in to Inglond be lond wey to hys fadyr & to hys modyr

Whan þ*e*i wer come þedir hys modir ful meche enioiid in

owr lord / þ*at* hir felyng was trewe • for sche had felyng in hir

sowle / as is wretyn be forn / þ*at* whedyr þ*e*i come be lond er

be wat*yr* / þei schulde comyn be safte / & so it was in dede

blissyd mote god ben •/ þei come hom on þe sat*yr*day in good

heele & on þe next day þ*at* was þe sonday whil þei wer at

**f. 109r**

mete at noon with oþ*er* good frend*ys* / he fel in gret sekenes þ*at* he

ros fro þ*e* tabyl & leyd hym on a bed •• whech sekenes & infirmite

ocupiid hym a bowte a monyth / & þa*n* in good life & ryth beleue he

passyd to þ*e* mercy of owr lord / So gostly & bodily / it myth wel ben

verifiid / he xal comyn hom in safte / not only in to þ*i*s dedly lond

but also in to þ*e* lond of leuyng men Wher deth xal neu*yr* aperyn

In schort tyme aft*yr* þe fadyr of þ*e* sayd p*er*sone folwyd þ*e* sone / þ*e*

wey whech eu*er*y man must gon • Than leuyd stille þ*e* modyr of

þ*e* sayd p*er*sone / of whom þ*i*s tretys specyaly makyth mencyon /

And sche þ*at* was hys wife a dewche woman dwellyng w*yth* hys

modyr a ȝer & an halfe • vn to þ*e* tyme þ*at* hir frend*ys* whech wer

in duchelond / desyryng to haue hir hom wretyn lettrys to hir /

& steryd hir to resortyn to hir owyn cu*n*tre And so sche desiryng

þ*e* beneuolens of hir frend*ys* • vtteryd hir co*n*seyte to hir eldmodyr

declaryng to hir þ*e* desyr of hir frend*ys* p*re*ying hir of good lofe

& leue / þ*at* sche myth resortyn to hir owyn cu*n*tre • And so thorw

hir eldmodrys co*n*sentyng sche p*ur*ueyid hir to gon as sone

as any schippys wentyn in to þ*at* lond /• So þ*e*i speryd a schip

of þ*at* same lond & hir owyn cu*n*tre men xulde seylyn þedyr

And hem thowt it was goodly þ*at* sche xulde raþ*ar* seylyn w*yth*

hem in her schip / þa*n* w*yth* oþ*er* men Than sche went to hir co*n*fessowr

for to be schreuyn / & whil sche was in þ*e* schryuyng þ*e* sayd //

creatur hir eldmodir • went vp & down in þ*e* qwer • thynkyng

in hir mende •• lord ȝyf it wer þ*i* wille I wolde takyn leue

of my co*n*fessowr & gon w*yth* hir ouyr þ*e* see • Owr lord answeryd

to hyr thowt seying Dowt*yr* I wote wel yf I bode þ*e* gon

þ*u* woldist gon al redy •/ þ*er*for I wyl þ*at* þ*u* speke no word to //

hym of þ*i*s mat*er* • Than was sche ryth glad & mery trusty*n*g

sche xulde not gon ou*yr* þ*e* see /• for sche had ben in gret perell

on þe see a for tyme / & was in p*ur*pos neu*yr* to comyn þ*er*on mor

be hir owyn wille /• Whan hir dowt*yr* in lawe was schreuyn

þ*e* good man whech was co*n*fesso*wr* to hem bothyn / as þ*at* tyme /

cam to hir & seyd / ho schal gon w*yth* ȝo*wr* dowtyr to þ*e* see syde //

**f. 109v**

tyl sche come at hir schip / it is not goodly þ*at* sche xulde gon so fer

w*yth* a ȝong man a lone in strawnge cu*n*tre • wher her neiþ*yr* is knowy*n* /

for a strawnge man was come for hir / & her neiþ*yr* was but

lityl knowyn in þ*i*s cu*n*tre wher for hir confessowr had þ*e* mor

co*m*passyon of hir •/ þa*n* þ*e* sayd creatur seyd a geyn Syr ȝyf

ȝe wele biddyn me I xal gon w*yth* hir my self tyl sche come

at ȝepiswech •/ þ*er* lyth þe schip & hir owyn cu*n*tre men þ*at* xal

ledyn hir ou*yr* þ*e* see / hir co*n*fesso*wr* seyd / how xulde ȝe gon w*yth*

hir •/ ȝe hirtyd but late ȝo*wr* foote / & ȝe ar not ȝet al hool / &

also ȝe arn an elde woman • ȝe may not gon Sir sche seyd

god as I trust xal helpyn me ryth wel / þa*n* he askyd • ho xulde

gon w*yth* hir & brynge hir hom a geyn •• And sche seyd Ser her

is longyng to þ*i*s chirch an ermyte / a ȝong man / I hoþe he

wil for owr lord*ys* lofe gon & comyn w*yth* me / ȝef ȝe wil ȝeuy*n*

me leue •/ So sche had leue to brynge hir dowt*yr* to ȝepiswich •

& þa*n* comyn a geyn to lynne •/ þ*us* þei passyd forth in her //

Iurne in tyme of lenton And wha*n* þei weryn • v • er • vi •

myle fro lynne / þei comyn forby a cherch / & so þei t*ur*nyd

in for to heryn messe And as þei wer in þe chirche þ*e* forseyd

creatur desiryng teerys of deuocyon / non myth p*ur*chasyn at

þ*at* tyme / but eu*yr* was comawndyd in hir hert / for to gon ou*yr*

þ*e* see w*yth* hir dowt*yr* / sche wolde a putt it owt of hir mende

& eu*yr* it cam a geyn / so fast / þ*at* sche myth not rest / ne qwiet

hanve [v over n] in hir mende / but eu*yr* was labowryd & comawndyd to gon

ou*yr* þ*e* see • Sche thowt it was heuy to hir to takyn sweche //

labo*wr* • vp on hir / & excusyd hir self to owr lord in hir mende

seying /• lord þ*u* wost wel I haue no leue of my gostly fadyr & I

am bowndyn to obediens / þ*er* for I may not do thus w*yth* owtyn

hys wil & hys co*n*sentyng •/ It was answeryd a geyn to hir //

thowt / I bydde þ*e* gon in my name Ih*es*u •/ for I am a bouyn

thy gostly fadyr / & I xal excusyn þ*e* & ledyn þ*e* & bryngyn þ*e*

a geyn in safte Sche wolde ȝet excusyn hir yf sche myth

in any wey / & þ*er*for sche seyd / I am not p*ur*ueyd of gold ne of //

**f. 110r**

sylu*er* sufficiently for to gon w*yth* • as I awt to be And þow I wer

& wolde gon / I wote wel my dowt*yr* had leu*ar* I wer at hom / & p*er*auen//

tur þe schip Maistrys xulde not receyuyn me in to her vessel

for to gon w*yth* hem Owr lord seyd a geyn yf I be w*yth* þ*e* ho schal

ben a geyns þ*e* / I xal p*ur*ueyin for þ*e* / & getyn þ*e* frend*ys* to helpyn

þ*e* / do as I bydde þ*e* & þ*er* schal no man of þ*e* schip sey nay vn to þ*e* •

The creatur say þ*er* was non oþ*er* help / but forth sche must at þ*e*

comawndyng of god •/ sche thowt þ*at* sche wolde fyrst gon to

Walsyngh*a*m / & offeryn in •worschep of owr lady / & as sche was

in þe wey þedir ward sche herd tellyn / þ*at* a frer schuld seyin

a s*er*mown in a lityl village a lityl owt of hir wey / sche t*ur*nyd

in to þe cherch wher þe frer seyd þ*e* s*er*mown / a famows man

& a gret audiens had at hys s*er*mown And many tymys he //

seyd þes word*ys* •/ ȝyf god be w*yth* us ho schal be a geyns us •

thorw þ*e* whech word*ys* sche was þ*e* mor steryd to obeyn þ*e* wil

of god & parformyn hir entent • So sche went forth to

Walsingh*a*m & sithyn to Norwich w*yth* hir dowt*yr* in lawe & þ*e*

Ermyte w*yth* hem •/ Whan þei cam at Norwich sche mett a grey

frer a worschepful clerk • a docto*wr* of diuinyte • whech had herd

of hir leuyng & hir felyng*ys* be for tyme /• þ*e* docto*wr* schewyd

hir gret cher & dalyid w*yth* hir as he had don be for tyme •/

Sche many tymys syhyng was heuy in cher & in cu*n*tenawnce

þ*e* docto*wr* askyd what hir eylyd • Sir sche seyd whan I cam owte

of lynne w*yth* þ*e* leue of my co*n*fesso*wr* • I p*ur*posyd to ledyn my dowt*yr*

to ȝepisweche wher is a schip in þe whech sche be þ*e* g*ra*ce of

god xal seylyn to deuchelond •/ & I than to t*ur*nyn hom a geyn

as sone as I myth goodly to lynne w*yth* an Ermyte whech cam

w*yth* me for þe same entent to ledyn me hom a geyn / & he

wenyn fully þ*at* I xulde don so And ser whan I was a bowtyn

vi • myle owt of lynne in a chirch to makyn my p*re*yerys / I

was comawndyd in my sowle • þ*at* I schulde gon ou*yr* þ*e* see • w*yth*

my dowt*yr* • & I wote wel sche wolde I wer at hom / & so wolde I

yf I durst •/ þ*us* was I meuyd in my sowle & no rest myth han

in my spiryt ne deuocyon / tyl I was co*n*sentyd / to do as I was //

**f. 110v**

meuyd in my spiryt / & þ*i*s is to me gret drede & heuynes / þ*e* wor//

schipful clerk seyd vn to hir ȝe ȝchal obey þ*e* wil of god / for I leue

it is þ*e* holy gost þ*at* spekyth in ȝow / & þ*er*for folwyth þe meuyng

of ȝo*wr* spiryt in þe name of Ih*es*u Sche was meche co*m*fortyd

w*yth* hys word*ys* / & toke hir leue / goyng forth to þ*e* see syde w*yth*

hir felaschip / Whan þei were comyn þedir þe schip was redy

to seilyn / þa*n* sche p*re*yid þ*e* maist*yr* þ*at* sche myth seilyn w*yth* hem

in to duchelond / & he goodly receyuyd hir / & þei þ*at* weryn ~~in~~

in þ*e* schip seyd not onys nay / þ*er* was non so meche a geyn

hir as was hir dowt*yr* þ*at* awt most to a ben w*yth* hir / þa*n* sche

toke hir leue of þ*e* Ermyte þ*at* was come þedyr w*yth* hir / rewardy*n*g

hym su*m* deel for hys labowr / & p*re*ying hym to excusyn hir to

hir co*n*fesso*wr* / & to hir oþ*er* frend*ys* whan he come hom to lynne / for

it was not hir wetyng ne hir entent whan sche partyd fro

hem to a passyd þ*e* see / neu*yr* whil sche had leuyd / but sche seyd

I must a beyn þ*e* wil of god The ermyte partyd fro hir

w*yth* heuy cher / & cam hom a geyn to lynne excusyng hir to

hir co*n*fesso*wr* • & to oþ*er* frend*ys* / tellyng hem of her sodeyn & won//

dirful partyng / & how it was not hys knowyng / þ*at* þ*e*i xulde

a partyd so sodeynly a sundyr /• þ*e* pepil þ*at* herd þ*er*of had gret

wondyr & seydin as þei woldyn / Su*m* seyd it was a womanys

witte / & a gret foly / for þ*e* lofe of hir dowt*yr* in lawe / to putte

hir self • a woman in gret age to perellys of þe see / & for

to gon in to a strawnge cu*n*tre wher sche had not ben be forn

[ne not wist how sche xulde come a geyn Su*m*me heldyn it was

a dede of gret charite / for as meche as hir dowt*yr* had be forn

tyme left hir frend*ys* & hir cu*n*tr*e* / & cam w*yth* hir husbond to vi//

sityn hir in þ*i*s cu*n*tre / þ*at* sche wolde now halpyn hir dowt*yr* hom

a geyn in to þ*e* cu*n*tre þ*at* sche cam fro • Oþ*er* whech knewe mor

of þe creaturys leuyng supposyd & trustyd þ*at* it was þe wille

& þe werkyng of al mythy god to þe magnifying of hys //

owyn name .;. Amen :~

**f. 111r**

**T**he sayd creatur & hir felawschip entryd her schip on

þ*e* thursday in passyon weke / & god sent hem fayr

wynde & wedyr þ*at* day & þ*e* fryday / but on þ*e* satirday

owr lord t*ur*nyng hys hand as hym likyd / & þ*e* palme sonday also

p*re*uyng her feith & her pacyens • w*yth* þe ii • nyght*ys* sent hem //

swech stormys & tempest*ys* / þ*at* þei wendyn alle to a ben pe//

rischyd •/ þ*e* tempest*ys* weryn so greuows & hedows / þ*at* þei myth

not rewlyn ne gou*er*ne her schip •/ þei cowde no bett*yr* chefsy//

awns þa*n* comendyn hem self & her schip to þ*e* gou*er*nawns

of owr lord •/ þei left her craft & her cu*n*nyng & leet owr

lord dryuyn hem wher he wolde /• þe sayd creatur had sorwe

& care I now / hir thowt sche had neu*yr* so mech be forn /

Sche cryid to owr lord for m*er*cy & p*re*seruyng of hir & alle

hir felaschep • Sche thowt in hir mende • A lord for þ*i* lofe

cam I hedyr / & þ*u* hast oftyn tyme behite me þ*at* I schulde neu*yr*

perischyn neiþ*yr* on londe ne in wat*yr* / ne w*yth* no tempest /• þ*e* pepil

hath many tyme bannyd me / cursyd me / & wariid me for þ*e*

g*ra*ce þ*at* þ*u* hast wrowt in me / desiryng þ*at* I schulde deyin in

myschef & gret disese / & now lord it is lyke þ*at* her bannyng

comyth to effect / & I vnworthy wretche am deceyuyd and

defrawdyd of þ*e* p*ro*mys þ*at* þ*u* hast mad many tyme on to me /

whech haue eu*yr* trostyd in þi m*er*cy & þ*i* goodnesse / lesse þa*n* þ*u*

þ*e* sonar w*yth*drawe þes tempest*ys* • & schewe us m*er*cy / Now

may myn enmyis enyoyin / & I may sorwyn / yf þei haue

her intent / & I be deceyuyd •/ Now blisful Ih*es*u haue mende

of thy many fold m*er*cy / & fulfille þ*i* behest*ys* þ*at* þ*u* hast behite

me Schewe þ*u* art sothfast god & non euyl spiryt / þ*at* hast

browte me hedyr in to þe perellys of þe see /• Whoys cown//

sel I haue trustyd & folwyd many ȝerys / & xal don thorw

þ*i* m*er*cy yf þ*u* delyu*yr* us owt of þ*i*s greuows perellys •/ help

us & socowr us lord er þa*n* we perischyn er dispeyryn /

for we (we overwritten in red) may not long enduryn þ*i*s ~~perel~~ sorw þ*at* we ben in

w*yth* owtyn þ*i* m*er*cy & þ*i* socowr •/ Owr m*er*cyful lord spekyng

in hir mende blamyd hir of hyr feerdnes / seying •’ Why //

**f. 111v**

dredist þe Why art þ*u* so aferd / I +- am as mythy her in þ*e* see as on þ*e*

londe • Why wilt þ*u* mistrostyn me Al þ*at* I haue hite þe • I xal trewly

fulfillyn / & I xal neu*yr* deceyuyn þe • suffyr paciently a while ;

& haue trost in my m*er*cy •• Wauyr nowt in thy feith • for w*yth*

owtyn feith þ*u* maist nowt plesyn me / ȝyf þ*u* woldist verily

trostyn in me & no thyng dowtyn / þ*u* maist han gret co*m*fort

in þ*i* self & mythist co*m*fortyn al thy felaschep /• wher ȝe ben

now alle in gret drede & heuynes /• w*yt*h swech man*er* of daly//

awns & meche mor hy & holy •/ þa*n* eu*yr* I cowde writyn owr

lord co*m*fortyd hys creatur blissyd mote he ben / holy seynt*y*s

whech sche p*re*yid on to •’ / daliid vn to hir sowle / be þ*e* sufferaw*n*s

of owr lord •/ ȝeuyng hir word*ys* of gret co*m*fort /• At þ*e* last

cam owr lady (ul in red) & seyd • dowt*yr* be of a good comfort þ*u*hast

eu*yr* fowndyn my tyding*ys* trewe / & þ*er*for be no leng*ar* a ferd

for I telle þe trewly þes wynd*ys* & tempest*ys* xal sone sesyn

& ȝe xal han rith fayr wedyr And so blissyd mote god ben

it was in schort tyme aft*yr* /• her schip was dreuyn in to

Norwey coost & þ*er* þei londyd on good fryday & abedyn þ*er*

Estern euyn & Estern day / & þ*e* Monday aft*yr* Estern • And on

þ*at* monday þei weryn howselyd wy*th* inne þ*e* schip alle þ*at* longyd

to þe schip / On Estern day þ*e* maist*yr* of þ*e* schip & *þe* sayd crea//

tur & oþ*er* for þ*e* most p*ar*tye of þ*e* schip gynge went on lond

& herdyn her s*er*uyse at þ*e* chirche / aft*yr* þ*e* vse of þ*e* cu*n*tr*e* / þ*e* cros

was reisyd on estern day a bowte noon tyme & sche had

hir meditacyon & hir deuocyon w*yth* wepyng & sobbyng

as wel as yf sche had ben at hom •/ god drow not hys g*ra*ce

fro hir neiþ*yr* in cherch / ne in schip / ne in þ*e* see / ne in no place /

þ*at* sche cam to / for eu*yr* sche had hym in hir sowle • Whan þ*e*i

had receyuyd þe sac*ra*ment on Estern Monday / as is wretyn

be forn • Owr lord sent hem a fayr wynde þ*at* browte hem

owt of þ*at* cu*n*tre / & drofe hem hom in to duchelond as þei

desiryd • The forseyd creatur fond swech g*ra*ce in þ*e* Maist*yr*

of þe schip •/ þ*at* he ordeynd for hir mete & drynke / & al þat

was necessary vn to hir as long / as sche was w*yth* inne þ*e* schip •

**f. 112r**

and was as tendyr to hir as sche had ben hys modyr •/ he curyd

hir in þ*e* schip w*yth* hys owyn clothys / for ellys sche myth a

deyd for colde •/ sche was not purueyd as oþ*er* weryn •/ sche

went at þ*e* biddyng of owr lord / & þ*er*for hyr Maist*yr* whech

bad hir gon p*ur*ueyid for hir •/ so þ*at* sche ferd as wel as any

of hir felawschep • Worschep & p*re*ysyng be to owr lord þ*er*//

**T**he seyd creatur a bood in danske in ¶ for .;.

duchelond a bowt • v • er vi • wekys / & had ryth //

good cher of meche pepil / for owr lord*ys* lofe / þ*er*

was non so meche a geyn hir as was hir Dowt*yr* in lawe

þ*e* whech was most bowndyn & beholdyn to a comfortyd

hir yf sche had ben kende • þa*n* þe creatur enyoyid in owr lord

þ*at* sche had so gret cher for hys lofe / & p*ur*posyd to a bydyn þ*er*

þ*e* lengar tyme • Owr lord spekyng to hir thowt / monischyd

hir to gon owt of þ*e* cu*n*tre Sche was þa*n* in gret heuynes

& diswer how sche xulde do þe byddyng of god whech sche

wolde in no wey w*yth*stondyn / & had neiþ*yr* man ne woman

to gon w*yth* hir in felawschep / be þ*e* wat*yr* wolde sche not

gon as ny as sche myth / for sche was so afrayd on þ*e* see

as sche cam þedirward / And be lond wey sche myth not

gon esyly / for þ*er* was werr in þ*e* cu*n*tre þ*at* sche xulde passyn

by /• so what thorw o cawse & oþ*er* / sche was in gret heuy//

nesse / not wetyng how sche xuld be releuyd • Sche went

in to a chirche & mad hir p*re*yerys / þ*at* owr lord liche as he

comawndyd hir for to gon / he schulde sendyn hir help &

felaschip w*yth* þ*e* which sche myth gon • And sodeynly a man

comyng to hir / askyd yf sche wolde gon on pilg*ri*mage / a

fer cu*n*tre fro thens / to a place clepyd Wilsnak wher is

worschepyd þe p*re*cyows blod of owr lord Ih*es*u crist whech

be miracle cam of thre Oostys • þe sac*ra*ment of þ*e* awter þ*e*

whech • iii • Oostys & p*re*cyows blood ben þ*er* ~~up~~on to þ*i*s day /

had in gret worschip & reu*er*ens / & sowt fro many a cu*n*tre

Sche w*yth* glad cher seyde þ*at* sche wolde gon þedyr / yf sche had

**f. 112v**

good felaschep / & yf sche wist of any honest man þ*at* myth sithyn //

bryng hir in to Inglond / & he behestyd hir þ*at* he wolde gon on

pilg*ri*mage w*yth* hir to þ*e* forseyd place on hys owyn cost /• & sithyn

yf sche wolde al qwite hys coste in to Inglond he xulde comyn

w*yth* hir tyl sche wer in þe costys of Inglond [red smear] þ*at* sche myth han //

good felaschep of hir nacyon / he p*ur*ueyd an heeke a lityl schip

/ in þ*e* which þei xulde seylyn to þe holy place warde • And þa*n*

myth sche han no leue to gon owt of þ*at* lond / for sche was

an englisch woman / & so had sche gret vexacyon & meche

lettyng er sche myth getyn leue of on of þe heerys of p*ru*ce

for to gon þens • At þe last thorw þ*e* steryng of owr lord þ*er*

was a marchawnt of lynne herd tellyn þ*er* of / & he cam to

hir & comfortyd hir behestyng hir þ*at* he xulde helpyn hir

fro þens / eyþ*yr* preuyly er apertly And þ*i*s good man thorw gret

labowr gate hir leue to gon wher sche wolde /• þa*n* sche w*yth* þ*e*

man whech had p*ro*uydyd for hir •/ tokyn her vessel & god sent

hem calm wynde / þe whech wynde plesyd hir ryth wel

for þ*er* ros no wawe on þe wat*yr* / hir felaschep thowt þ*e*i sped

no wey / & weryn heuy & grutchyng • Sche p*re*yid to owr lord

& he sent hem wynde a now / þ*at* þei seylyd a gret cowrse

& þe wawys resyn sor • hyr felaschep was glad & mery •’ / and

sche was heuy & sory / for dred of þe wawys • Whan sche lokyd up

on hem sche was eu*yr* feryd • Owr lord spekyng to hir spirit

bad hir leyn down hir heuyd þ*at* sche xulde not seen þe wawys

& sche dede so / but eu*yr* sche was a feerd / & þ*er*for was sche oftyn

tymys blamyd / & so they seylyd forth to a place whech is

clepyd • strawissownd •’ yf þe namys of þ*e* plac*ys* be not ryth

wretyn late no man m*er*ueylyn / for sche stodyid mor a bowte

co*n*templacyon / þa*n* þ*e* namys of þe plac*ys* / & he þ*at* wrot hem • had

neu*yr* seyn hem & þ*er*for haue hym excusyd .;.

**W**han þei wer comyn to strawissownd þ*e*i toke þe

lond / & so þ*e* sayd creatur w*yth* þ*e* forseyd man went

toward Wilsnak in gret drede / & passyd many //

perellys / þ*e* man þ*e* which was hir gyde was eu*yr* aferd & wold //

**f. 113r**

eu*yr* a forsakyn hir cu*m*pany •/ many tymys sche spak as fayr

to hym as sche cowde / þ*at* he xulde not forsakyn hir in tho

strawnge cu*n*treys & in mydd*ys* of hir enmyis / for þ*er* was

opyn werr be twix þ*e* Englisch & þ*o* cu*n*treys / þ*e*rfor hir drede //

was meche þe mor / & eu*yr* a mong owr lord spak to hir mende

Why dredist þ*e* / þ*er* schal no man don non harm to þe / ne to

non þ*at* þ*u* gost w*yth* •/ þ*er*for co*m*forte þ*i* man / & telle hym þ*er* xal

no man hurte hym ne harmyn hym whil þ*at* he is in þ*i*

cu*m*pany Dowt*yr* þ*u* wist wel a woman þ*at* hath a fayr man

& a semly to hir husbonde / ȝyf sche loue hym sche wyl

gon w*yth* hym wher eu*yr* he wil • And dowt*yr* þ*er* is non so fayr

& so semly ne so good as I •/ þ*er*for yf þ*u* loue me þ*u* xalt not

dredyn to gon w*yth* me wher þ*at* eu*yr* I wil hauyn þe • Dowt*yr* I

browte þe hedyr & I xal bryngyn þ*e* hom a geyn in to Ing//

lond in saf warde /• dowte it not / but leue it ryth wel • Swech

holy dalyawns & spechys in hir sowle cawsyd hir to sobby*n*

ryth boistowsly & wepyn ful plentyuowsly •/ þ*e* mor sche

wept •/ þ*e* yrkar was hir man of hir cu*m*pany / & þ*e* raþ*ar* besyn

hym to gon fro hir & leeuyn hir a lone / he went so fast

þ*at* sche myth not folwyn w*yth* owtyn gret labo*wr* & gret disese /

he seyd þ*at* he was a ferd of enmyis & of theuys / þ*at* þ*e*i xulde

takyn hir a wey fro hym p*er*auentur / & betyn hym & robbyn

þ*er* to • Sche co*m*fortyd hym as wel as sche cowde & seyde

sche durst vndirtakyn þ*at* þ*er* schulde no man neyþ*yr* betyn

hem ne robbyn hem ne seyn non euyl worde to hem

And sone aft*yr* her dalyawns þ*er* cam a man owt of a //

wode a tall man w*yth* good wepyn & wel a rayd for to

fyten as hem semyd / þa*n* hir man beyng in gret drede

seyd to hir • lo • what seyst þ*u* now Sche seyd •/ trust in //

owr lord god & drede no man / þe man cam by hem &

seyd non euyl worde to hem / so þei passyd forth to //

Wilsnak ward w*yth* gret labo*wr* •/ sche myth not enduryn

so gret Iurneys as þ*e* man myth / & he had no co*m*passyon

of hir / ne not wolde a bydyn for hir • And þerfor sche ////

**f. 113v**

labowryd as long as sche myth tyl þ*at* sche fel in sekenes / and

myth no ferþ*er* / It was gret m*er*ueyl & myracle þ*at* a woman //

dys ewsyd of goyng / & also abowtyn • iii • scor ȝer of age / xuld

enduryn cotidianly • to kepyn hir Iurney & hir pase w*yth* a

man fryke & lusty to gon / On corp*us* x*risti* euyn it lukkyd he*m*

to comyn to a lityl ostage fer fro any towne / & þ*er* myth

þ*e*i getyn no beddyng but a lityl strawe /• & þ*e* sayd creatur

restyd hir þ*er*up on þ*at* nyght / & þe next day tyl it was a

geyn euyn •/ Owr lord sent leeuyn thu*n*dyr & reyne ny al

þe tyme / þ*at* þei durst not labowryn owtward / sche was

ful glad þ*er* of for sche was ryth seke / & sche wist wel yf

it had ben fayr wedyr / þ*e* man þ*at* went w*yth* hir wolde not

abedyn hir / he wolde a gon fro hir / þ*er*for sche thankyd

god þ*at* ȝaf hym occasyon of a bydyng / þow it wer a geyns

hys wille / & in þ*e* mene tyme becawse of hir sekenes /

þer was ordeynd a wayne / & so sche was cariid forth to þ*e*

holy blood of Wilsnak / w*yth* gret penawns & gret disese

/ þe women in þe cu*n*tre as þei wentyn hauyng co*m*passyon

seydyn many tymys to þ*e* forseyd man / þ*at* he was worthy

gret blame / for he labowryd hir so sor / he desiryng to

be delyu*er*yd of hir chargyd [red smear] not what þ*e*i seydyn ne neu*yr*

sparyd hir þ*e* mor •/ þ*us* what w*yth* wel & w*yth* woo thorw þ*e*

help of owr lord / sche was browt to Wilsnak & saw þ*at*

p*re*cyows blood • whech be myracle cam owt of þ*e* blisful

sacrament of þe Awtere .;.

**T**hey beed not long in þ*e* sayd place / but in schort

tyme þ*e*i tokyn her wey to Akun ward / ryding in

waynys tyl þei comyn to a wat*yr* • wher was meche

concowrs of pepil / su*m* to Akun ward & su*m* to oþ*er* plac*ys* / A mo*n*g //

whech was a Monke / a ful rekles man & euyl gou*er*nyd /

& in hys cu*m*pany weryn ȝong men chapmen / þ*e* monke & þ*e*

chapmen knewyn wel þe man þ*at* was gyde to þ*e* sayd c*re*atur

& clepyd hym be hys name / schewyng hym rith glad cher

Whan þei wer passyd þ*e* wat*yr* & went on þ*e* lond / þ*e* monke w*yth*

þ*e* chapmen & þe seyd creatur w*yth* hir man alle in felaschep //

**f. 114r**

to gedyr in waynys / þei comyn forby an hows of frer Me//

nowrys / hauyng mech thrist / þ*e*i bodyn þan þ*e* seyd creatur

gon in to þe frerys & getyn hem su*m* wyne Sche seyd serys

ȝe xal haue me excusyd / for yf it wer an hows of nu*n*nys

I wolde al redy gon / but for as meche þei arn men / I xal not

gon be ȝo*wr* leue / so went on of þ*e* chapmen & fette to hem a

potel of wyne / þa*n* cam frerys to hem & p*re*yid hem þ*at* þ*e*i wolde

comyn & seen þ*e* blisful sac*ra*ment in here chirche / for it was

w*yth* inne þe vtas of Corp*us* xr*ist*i / & it stod opyn in a cristal

þ*at* men myth se it yf þei wolde /• þe monke & þ*e* men went

w*yth* þe frerys to seen þ*e* p*re*cyows sac*ra*ment / þ*e* sayd creatur thowt

sche wolde se it as wel as þei / & folwyd aft*yr* þow it wer

a ȝens hir wille / & whan sche beheld þ*e* p*re*ciows sac*ra*ment /

[owr lord ȝaf hir so mech swetnes & deuocyon þ*at* sche wept

and sobbyd wondyr sor / & not myth restreyn hir self þ*er*fro /

þ*e* monke was wroth & al hir felaschip / for sche wept so

sor / & whan þei wer comyn a geyn to her waynys / þei che//

dyn hir & rebukyd hir / clepyng hir ypoc*ri*te / & seyd many

an euyl worde vn to hir •/ sche for to excusyn hir selfe

leyd sc*ri*ptur a geyn hem versys of þ*e* sawter • Qui se*min*ant

in lac*ri*mis & c*etera* Euntes ibant & fleba*n*t & c*etera* / & swech oþ*er* / þan

wer þei wel wroþ*ar* / & seyd / þ*at* sche xulde no lengar gon in

her cu*m*pany / & p*ro*curyd hir man to forsakyn hir Sche mekely

& benyngly p*re*yid hem / þ*at* þei wolde for godd*ys* lofe suffyr hir

to gon forth in her cu*m*panye / & not letyn hir a lone wher

sche knew no man •/ ne no man hir whidyr sche xulde

gon /•7 w*yth* gret p*re*yer & instawns sche went forth w*yth* hem /

tyl þei comyn at a good town in þ*e* vtas of Corp*us* xr*ist*i

And þ*er* þei seydyn vttyrly for no thyng sche xulde no

lengar gon wyth hem / he þ*at* was hir gyde & had behite hir

to a browt hir in to Inglond / forsoke hir deliueryng hir

gold & swech thyng as he had of hir in kepyng / & p*ro*feryd

to a lent hir mor gold / yf sche had wolde Sche seyd to hy*m*

Iohn I desiryd not ȝo*wr* gold / I had leu*ar* ȝo*wr* felaschep in þese //

**f. 114v**

strawnge cu*n*treys þan al þ*e* good ȝe han ~~I~~ And I leue ȝe xulde mor

plesyn god to gon w*yth* me as ȝe hite me at Dansk / þan yf ȝe went

to Rome on ȝo*wr* feet þ*us* þei putt hir owt of her cu*m*pany & leet

hir gon wher sche wolde • Sche seyd þa*n* to hym þ*at* had ben hir

gyde • Iohn ȝe forsakyn me for non oþ*er* cawse but for I wepe

whan I se þ*e* sac*ra*ment / & whan I thynke on owr lord*ys* passyon

And sithyn I am forsakyn for godd*ys* cawse / I beleue þ*a*t god xal

ordeyn for me / & bryngyn me forth as he wole hym selfe

for he deceyuyd me neu*yr* blissyd mote he be So þei went

her wey & letyn hir þ*er* stille / þ*e* nyght fel up on & sche was

ryth heuy / for sche was a lone sche wist not w*yth* whom sche

~~sch~~e (strike in red) myth reston þ*at* nyght / ne w*yth* whom sche xulde gon þ*e*

next day / þ*er* cam p*re*istys to hir þ*er* sche was at Oste of þ*a*t cu*n*tr*e*

/ þei clepyd hir Englisch sterte / & spokyn many lewyd word*ys*

vn to hir / schewyng vn clenly cher & cu*n*tenawns p*ro*feryng

to ledyn hir a bowtyn yf sche wolde • Sche had mech drede

for hir chastite / & was in gret heuynes •/ þa*n* went sche

to þe good wife of þe hows / p*re*ying hir to han su*m* of hir

maydenys þ*at* myth lyn w*yth* hir þ*at* nyght / þ*e* good wife as//

sygnyd tweyn maydenys / þ*e* whech weryn w*yth* hir al þat

nyght / ȝet durst sche not slepyn for dred of defilyng

Sche woke & p*re*yid ny al þ*at* nyght / þ*at* sche myth be p*re*seruyd

fro al vnclennes / & metyn w*yth* su*m* good felaschep þ*at* myth

helpyn hir forth to Akun •• Sodeynly sche was comawndyd

in hir sowle for to gon to chirche be tymys on þ*e* next day

/ & þ*er* schuld sche metyn w*yth* felaschep • On þe next day be

tyme sche payd for hir lodgynge / speryng at hir Oostys yf

þei knewe of any felaschep to Akun ward •/ þei seyd nay

Sche takyng hir leue of hem went to þ*e* chirche for to

felyn & p*re*uyn yf hir felyng wer trewe er not / Whan sche

cam þ*er* / sche saw a cu*m*pany of powr folke / *þan* went sche

to on of hem speryng whidyr þei wer p*ur*posyd to gon •

he seyd To Akun •/ sche p*re*yid hym þ*at* he wolde suffyr hir to

gon in her cu*m*pany / Why dame he seyd hast þ*u* no man //

**f. 115r**

to gon w*yth* þ*e* •/ no sche seyd my man is gon fro me So sche //

was receyuyd in to a cumpany of powr folke / & whan þ*e*i comyn

to any towne sche bowte hir mete / & hir felaschep went on beggy*n*g

Whan þ*e*i wer w*yth* owtyn þ*e* townys / hir felaschep dedyn of her

clothys / & sittyng nakyd pykyd hem / Nede co*m*pellyd hir to a//

bydyn hem / & p*ro*longyn hir Iurne / & ben at meche mor cost

þa*n* sche xulde ellys a ben • Thys c*re*atur was a bauyd to

putte of hir cloþ*i*s / as hyr felawys dedyn & þ*er*for sche thorw

hir comownyng had part of her vermyn / & was betyn

& stongyn ful euyl • boþ*e* day & nyght / tyl god sent hir oþ*er*

felaschep Sche kept forth hir felaschep w*yth* gret Angwisch

& disese & meche lettyng / vn to þ*e* tyme þ*at* þei comyn to //

**WW¶**han þei wer come to Akun • ¶ Akun .;.

þ*e* seyd creatur met w*yth* a Monke of Inglond þ*e* whech

was to Rome ward / þa*n* was sche mech comfortyd /

in as mech as sche had a man þ*at* sche cowde vndirstonden /

And so þei abedyn þ*er* to gedyr • x • er ellys • xi • days / for to

seen owr ladys smokke / & oþ*er* holy reliq*wi*is whech wer sche//

wyd on seynt Margaret*ys* day •• And in þ*e* mene tyme þ*at*

þei abedyn þ*er* it lukkyd þ*at* a worschepful woman cam fro

london / a wedow w*yth* meche meny w*yth* hir / to seen & worsche//

pyn þe holy relikys / þ*e* sayd creatur cam to þ*i*s worthy

woman compleyny*n*g / þ*at* sche had no felaschep to gon w*yth*

hir hom in to Inglond / þ*e* worthy woma*n* grawntyd hir

al hir desyr / & dede hir etyn & drynkyn w*yth* hir / & made

hir ryth good cher / Whan seynt Margaret*ys* day was comyn

& gon / & þei had seyn þ*e* holy relikys / þ*e* worschepful wo//

man sped hir fast owt of Akun w*yth* alle hir mene •/ þ*e*

seyd creatur wenyng to a gon w*yth* hir / & þ*us* defrawdyd of

~~of~~ (strike in red) hir p*ur*pose / was in gret heuynes Sche toke hir leue

of þ*e* Monke whech was to Rome ward as is wrety*n* be forn /

& sithyn gate hir a wayne w*yth* oþ*er* þilg*ri*mys / & p*ur*suyd aft*yr*

þe forseyd worþ*i* woman / as fast as sche myth / to lokyn yf //

**f. 115v**

sche cowde ou*yr* takyn hir but it wolde not be /• þan it happyd hir

to metyn w*yth* tweyn men of london / goyng to london ward / sche

p*re*yid hem to gon in her cu*m*pany •/ þei seydyn yf sche myth duryn

to gon as ȝerne as þei / sche xulde be wolcome / but þ*e*i myth not

han no gret lettyng •/ neu*yr* þe lesse þ*e*i wolde helpyn hir forth in

hir Iurne w*yth* good wyl • So sche folwyd aft*yr* hem w*yth* gret labo*wr*

tyl þei comyn at a good town wher þei mettyn pilg*ri*mys of

Inglond ^þ*at* wer comyn fro ~~þ~~*~~e~~* ~~cowrt of~~ (strike in red) Rome / & xulde gon hom

a geyn in to Inglond • Sche p*re*yid hem þ*at* sche myth go w*yth* hem

And þei seydyn schortly þ*at* þei woldyn not lettyn her Iurne

for hir / for þei weryn robbyd / & haddyn but lityl mony to bry*n*g

hem hom Wherfor þ*e*i must ned*ys* makyn þe scharpar Iurneys

And þ*er*for yf sche myth duryn to gon as ȝern as þ*e*i / sche xulde

be wolcome & ellys not / Sche saw non oþ*er* socowr þa*n* to abydyn

w*yth* hem as long as sche myth / & so left þ*o* oþ*er* tweyn men &

abood stille w*yth* þ*i*s men [ þa*n* þei wentyn to her mete and //

madyn mery •/ þ*e* sayd creatur lokyd a lityl be syden hir

& sey a man lyng [g over n] & restyn hym on a benchys ende Sche

enqwiryd what man þ*at* was / þei seydyn it was a frer on

of her felaschep / Why etith he not w*yth* ȝow / for we wer robbyd

as wel as he / & þ*er*fore ych man must help hym self as wel

as he may / Wel seyd sche he xal haue part of swech good

as god sendith me / Sche trustyd wel þ*at* owr lord xuld ordeyn

for hem bothyn as wer nedful to hem Sche dede hym etyn

& drynkyn & co*m*fortyd hy*m* ryth meche Sithyn þ*e*i wentyn alle

in fer to gedyr / þe sayd creatur cam sone behyndyn sche

was to agyd & to weyke to holdyn foot w*yth* hem • Sche ran

& lept as fast as sche myth •/ tyl hir myght*ys* failyd / þa*n* sche

spak w*yth* þ*e* þowr frer whom sche had cheryd be forn / p*ro*fery*n*g

to a qwityn hys cost*ys* / tyl he come at Caleys / yf he wolde

abydyn w*yth* hir & latyn hir gon w*yth* hym tyl þei comyn þer/

& ȝet ȝeuyn hym reward be syden for hys labowr / he was

wel content & co*n*sentyd to hir desyr • So þ*e*i letyn her fe//

laschep gon forth / & þei tweyn folwyd softly as þ*e*i myght

**f. 116r**

enduryn • þe frer beyng euyl for thryst / seyd to þe creatur

I knowe þes cu*n*treys wel a now / for I haue oftyn tymys //

gon þ*us* to Romeward / & I wote wel þ*er* is a place of rec*re*acyon

a lityl hens / late us gon þedyr & drynkyn •/ sche was wel

plesyd & folwyd hym • Whan þei cam þ*er* þ*e* good wife of þ*e*

hows hauyng co*m*passyon of þe creaturys labo*wr* •/ cownselyd

þ*at* sche xulde takyn a wayne w*yth* oþ*er* þilg*ri*mys / & not gon so

w*yth* a man a lone Sche seyd þ*at* sche was p*ur*posyd & fully trustyd

for to a gon w*yth* a worschepful woman of london / & sche was

deceyuyd / be þan þ*at* þei had restyd hem a while & dalyid w*yth*

þ*e* good wife of þe hows / þ*er* cam a wayn forby w*yth* pilgrimys /

þ*e* good wife hauyng knowlach of þ*e* pilg*ri*mys in þ*e* wayne /

Whan þei wer passyd hir hows sche clepyd hem a geyn be//

sechyng hem þ*at* þ*i*s creatur myth rydyn w*yth* hem in her wayne

for þ*e* mor sped of hir Iurne •/ þei goodly consentyng recey//

uyd hir in to her wayn / rydyng alle to gedyr / tyl he comyn

at a good towne wher þe sayd creatur parceyuyd þ*e* worschep//

ful woman of london / of whom is be forn seyd Than sche

p*re*yid þe pilg*ri*mys þ*at* weryn in þ*e* wayne / þei xulde heldyn

hir excusyd & latyn hir payn for þ*e* tyme / þ*at* sche had ben

w*yth* hem as hem lykyd / for sche wolde gon to a worschepful

woman of hir nacyon / þ*at* sche parceyuyd was in þ*e* towne

w*yth* þ*e* whech sche had mad forward whan sche was at Akun (ul red)

for to gon hom w*yth* hir in to Inglond • Sche had good lofe &

leue & partyd fro hem •/ þei redyn forth & sche went to þe

worschepful woman wenyng to a be receyuyd w*yth* a rith

glad cher / & it was euyn ryth co*n*trary Sche fonde rith schort

cher & had rith scharp langage •/ þ*e* worschepful woman sey//

ing to hir •• What wenyst þ*u* for to gon w*yth* me •/ Nay I do þe

wel to wetyn I wyl not medelyn w*yth* þ*e* •/ þ*e* c*re*atur was so rebu//

kyd þ*at* sche wist not what to do / sche knew no ma*n* þ*er* •/ ne no

man knew hir •/ sche wist not whedir to go •’/ sche wist not

wher þe frer was whech xulde a ben hit gyde / ne whedyr //

**f. 116v**

he xulde comyn þ*at* wey er no / sche was in gret diswer & heuynes

/ þ*e* grettest as hir thowt / þ*at* sche had suffyrd syn sche was comyn

owt of Inglond / neu*yr* þe lesse sche trustyd in owr lord*ys* p*ro*mysse

/ & a bood stille in þe towne / tyl god wolde sendyn hir su*m* co*m*fort

And whan it was ny euyn sche saw þ*e* frer comyng in to þe

towne ward • Sche hyid hir to spekyn w*yth* hym co*m*pleynyng how

sche was deceyuyd & refusyd of þ*e* good woman þ*at* sche trustyd

so meche to / þ*e* frer seyd þ*e*i xulde don as wel as god wolde ȝeuy*n*

hem g*ra*ce & co*m*fortyd hir in to hys power / but he seyd he wolde

not abydyn in þ*at* towne þ*at* nyth / for he wost wel it was a p*er*lyows

pepil / þa*n* went þei forth to gedyr owt of þ*e* towne a geyn þe

euyn w*yth* gret drede & heuynes / mornyng b*e* þe wey wher þei

xuldyn han herborwe þ*at* nyth •/ þei happyd to comyn vndyr

a wod*ys* syde bisily beheldyng yf þei myth spyin any place

wher in þei myth restyn / & as owr lord wolde þei parceyuyd

an hows er tweyn & in hast þedir þei drowyn •/ þ*er* was dwel//

lyng a good man w*yth* hys wife & tweyn childeryn / þa*n* heldy*n*

þei non hostel ne not wolde receiuyn gest*ys* to her herborw

/ þe seyd creatur saw an hep of brakys in an hows / & w*yt*h gret

Instawns sche p*ur*chasyd g*ra*ce to restyn hir on þ*e* brak*ys* þ*at* nyth •

/ þe frer w*yth* gret p*re*yer was leyd in a berne / & hem thowt þei

wer wel esyd / þ*at* þei haddyn þ*e* hows ou*yr* hem •/ On þ*e* next day

þei made a seth for her lodgyng / takyng þ*e* wey to Caleysward

/ goyng wery weys & greuows / in dep sond*ys* • hillys & valeys •

tweyn days er þei comyn þedyr sufferyng gret thrist & gret

penawns / for þ*er* wer fewe townys be þ*e* wey þ*at* þei went

/ & ful febyl herberwe • And on nyghtys had sche most dreed

oftyn tymys / & p*er*auentur it was of hir gostly enmy •/ for

sche was eu*yr* a ferd to a be rauischyd er defilyd / sche durst //

trustyn on no man Whedir sche had cawse er non / sche was

eu*yr* a ferd • sche durst ful euyl slepyn any nyth / for sche wend

men wolde a defylyd hir •/ þ*er*for sche went to bedde gladlich

no nyth / les þa*n* sche had a woman er tweyn w*yth* hir •/ for þ*at*

g*ra*ce god sent hir wher so sche cam for þ*e* most p*ar*ty /• Maidenys //

**f. 117r**

wolde w*yth* good cher lyn be hir & þ*at* was to hir gret co*m*fort /

Sche was so wery & so ou*yr*comyn w*yth* labowr to Caleysward /

þ*at* hir thowt hir spiryt xulde a departyd fro hir body as

sche went in þ*e* wey •/ thus w*yth* gret labowrys sche cam to Ca//

leys & þ*e* good frer w*yth* hir / þ*e* which ful goodly & honestly had

ben gouernyd to hir ward / þe tyme þ*at* þei went to gedyr •7

And þ*er*for sche ȝaf hym reward as sche myth a teyn / so þ*at*

he was wel plesyd & content & departyd a sundyr .;.

**I**N Caleys þ*i*s creatur had good cher of diuers p*er*so//

nys / bothyn of men & of women whech had neu*yr*

seen hir be forn / þ*e*r was a good woman had hir //

hom to hir hows / þ*e* whech wesche hir ful clenly / & dede hir

on a newe smok / & comfortyd hir rith mech •/ Oþ*er* good p*er*sonys

had hir to mete & to drynke whil sche was þ*er* abydyng ///

schepyng • iii • or • iiii • days Sche met þ*er* w*yth* dyuers p*er*sonys

whech had knowyn hir beforn / þ*at* spokyn fayr to hir / & ȝouy*n*

hir goodly langwage /• oþ*er* thyng þei ȝaf hir non •/ þe whech

p*er*sonys abedyn schepyng as sche dede Sche desiryng to

seylyn w*yth* hem to douyr nowt þ*e*i wolde helpyn hir •/ ne

latyn hir wetyn what schip þei p*ur*posyd to seylyn in •/

Sche speryd & spyid as diligently as sche cowde & eu*yr* sche had

knowlach of her intent owey er oþ*er* / tyl sche was schepyd w*yth*

hem & whan sche had boryn hir thyng in to þ*e* schip wher

þei wer / supposyng þei xulde a seylyd in hast Sche wist not

how sone þei p*ur*ueyd hem an oþ*er* schip redy to seilyn • What þ*e*

cawse was sche wist neu*yr* •/ thorw g*ra*ce sche hauyng knowyng

of heer p*ur*pos / how redy þei wer to seylyn /• left al hir thyng

in þe vessel þ*at* sche was in / & went to þe schip þ*er* þei weryn

& thorw owr lord*ys* help sche was receyuyd in to þ*e* schip /

& þ*er* was þ*e* worschepful woman of london / þ*at* had refusyd hir

as is be forn wretyn / & so þei seilyd alle to gedyr to douyr /

þ*e* seyd creatur parceyuyng þo*rw* her cher & cu*n*tenawnce

þ*at* þei had lityl affeccyon to hir p*er*sone / p*re*yid to owr lord

þat he wolde grawntyn hir g*ra*ce to holdyn hir heuyd up ~~&~~ (strike in red)

& p*re*seruyn hir fro voidyng of vnclene mater in her presens •

**f. 117v**

so þ*at* sche schulde cawsyn hem non abhominacyon / hir desyr was

fulfillyd / so þ*at* oþ*er* in þe schip voydyng & castyng ful boistowsly

& vnclenly / sche her alderys m*er*uelyng myth helpyn hem / &

do what sche wolde And specialy þe woman of london had

most of þ*at* passyon & þ*at* infirmite / to whom þ*i*s creatur was

most besy to helpyn & co*m*fortyn for owr lord*ys* loue / & be cha//

rite •/ oþ*er* cawse had sche non •/ so þei seilyd forth tyl þ*e*i comy*n*

at Douyr / & þa*n* eche on of þ*at* cu*m*pany gat hym felaschep to gon

w*yth* yf hym likyd •/ safe sche only / for sche myth getyn no fe

lawe to hir ese / þ*er*for sche toke hir wey to Cawnt*yr*bery ward

be hir self a lone / sory & heuy in man*er* þ*at* sche had no felaschep

/ ne þ*at* sche knew not þe wey • Sche was up be tymys in þe //

morwenyng & cam to a powr mannys hows knokkyng at

þ*e* dor / þ*e* good powr man hogelyd in hys clothys vn sperd &

vn botenyd / cam to þ*e* dor to wetyn hir wille Sche p*re*yid //

hym yf he had any hors þ*at* he wolde helpyn hir to Cawnt*yr*//

bury / & sche xulde aq*wi*tyn hys labowr / he desiryng to do hir

plesawnce in owr lord*ys* name / fulfillyd hir intent / ledyng

hir to Cawnt*yr*bury Sche had gret Ioy in owr lord þ*at* sent

hir help & socowr in eu*er*y nede / & thankyd hym w*yth* many

a deuowt teer w*yth* meche sobbyng & wepyng ny hand in

eu*er*y place þ*at* sche cam in / of al þ*at* it be not wretyn / as wel

on ȝen half þe see as on þ*i*s halfe /• on þ*e* wat*yr* as on þ*e* lond

blissyd mote god ben .;.

**F**Ro þens sche went to london / clad in a cloth of

Canvas / as it wer a sekkyn gelle / as sche had gon

be ȝondyn þ*e* se • Wha*n* sche was comyn in to london

mech pepil knew hir wel a now / in as mech as sche was not

clad as sche wold a ben / for defawte of mony / sche desiry*n*g

to a gon vn knowyn / in to þ*e* tyme þ*at* sche myth a made su*m*

chefsyawns / bar a kerche be for hir face / Not w*yth*stondyng

sche dede so •’ / Su*m* dissolute p*er*sonys supposyng it was • Mar •

kempe of lynne / seydyn þ*at* sche myth esily heryn þ*e*s wordys

/ in to Repref • A þ*u* fals flesch / þ*u* xalt no good mete etyn •

**f. 118r**

Sche not answeryng / passyd forth as sche had not an herd • /

þ*e* forseyd wordys wer neu*yr* of hir spekyng / neyþ*yr* of god ne

of good man / þow so wer þ*at* it wer leyd to hir • And sche many

tymys & in many plac*ys* had gret repref þ*er* by •7/ þei wer fown//

dyn of þ*e* deuyl fadyr of lesyng*ys* fauowryd maynteynd and

born forth of hys membrys / fals Invyows pepil / hauyng

indignacyon at hir vertuows leuyng / not of powyr to hyn//

dryn hir but þorw her fals tu*n*g*ys* •/ þ*er* was neu*yr* man ne wo//

man þ*at* eu*yr* myth p*re*uyn þ*at* sche seyd swech word*ys* / but eu*yr* þ*e*i

madyn oþ*er* lyars her autorys / seying in excusyng of hem

self / þ*at* oþ*er* men telde hem so •/ On þ*i*s man*er* wer þes fals

word*ys* fowndyn þorw þ*e* deuelys suggestyon Su*m* on p*er*son

er ellys mo p*er*sonys deceyuyd be her gostly enmy / co*n*triuyd

þ*i*s tale not long aft*yr* þ*e* co*n*u*er*syon of þe sayd creatur •/ seying

þ*at* sche sittyng at þe mete on a fisch day / at a good mannys

tabyl s*er*uyd w*yth* diuers of fyschys / as reed heryng / & good

pyke / & sweche oþ*er* •/ þ*us* sche xulde a seyd as þei reportyd /

A þ*u* fals flesch þ*u* woldist now etyn reed heryng / but þ*u* xalt

not han þ*i* wille •7/ & þ*er* wyth sche sett a wey þe reed heryng /

& ete þe good þike & ~~swech oþ~~*~~er~~* ~~þ~~*~~us~~* ~~sche xuld a seyd~~ / (strike in red) as þei

seydyn •/ & þ*us* it sprong in to a maner of p*ro*u*er*be a ȝen hir þ*at*

su*m*me seydyn •/ ffals flesch þ*u* xalt ete non heryng •7/ And

su*m* seydyn þ*e* word*ys* þ*e* whech arn be forn wretyn / & al was

fals •/ but ȝet wer þei not forȝetyn • þei wer rehersyd in

many a place wher sche was neu*yr* kyd ne knowyn / • sche

went forth to a worschepful wedows hows in london /

wher sche was goodly receyuyd / & had gret cher for owr

lord*ys* lofe / & in many plac*ys* of london sche hily was

cheryd in owr lord*ys* name / god rewarde hem alle /• þ*er* was

on worschepful woman whech specialy schewyd hir hy

charite bothyn in mete & drynke & oþ*er* reward*ys* / ȝeuyng /

in whoys place on a tyme sche beyng at þ*e* mete w*yth* oþ*er*

dyuers p*er*sonys of diuers condicyons / sche vnknowyn

on to hem & þei vn to hir / of þ*e* whiche / su*m*me wer of þe //

**f. 118v**

Cardenalys hows / as sche had be relacyon of oþ*er* / þei haddyn

a gret fest & ferdyn ryth wel / & wha*n* þei wer in her myrthys

su*m* rehersyd þe word*ys* be forn wretyn / er oþ*er* liche / þ*at* is to

seyn / þ*u* fals flesch þ*u* xalt non etyn of þ*i*s good mete •7

Sche was stille & suffyrd a good while •’ ech of hem Iange//

lyd to oþ*er* / hauyng gret game of þe Inperfeccyon of þ*e* p*er*sone

/ þ*at* þ*e*s word*ys* wer seyd of /• Wha*n* þei had wel sportyd hem

w*yth* þ*e*s word*ys* / sche askyd hem yf þei had any knowlach of þ*e* p*er*sone

whech xulde a seyd þes word*ys* •/ þei seyd nay for soþ*e* / but we

haue herd telde þ*at* þ*er* is swech a fals feynyd ypocrite i*n* lynne

whech seyth sweche word*ys* / & leeuyng of gret met*ys* sche ~~t~~

etith þ*e* most delicyows & delectabyl met*ys* þ*at* comyn on þe

tabyl •7/ lo serys sche seyd ȝe awt to seyn no wers þa*n* ȝe //

knowyn / & ȝet not so euyl as ȝe knowyn / Neu*yr* þ*e* lesse her //

ȝe seyn wers þa*n* ȝe knowyn god for ȝeue it ȝow / for I am

þ*at* same p*er*sone to whom þes word*ys* ben arectyd / whech oftyn

tyme suffir gret schame & repref / & am not gylty in þ*i*s

mat*er* / god I take to record / Whan þei beheldyn hir not meuyd

in þ*i*s mat*er* no thyng rep*re*uyng hem desiryng thorw þ*e* spirit

of charite her correccyon •/ Wer rebukyd of her owyn honeste

obeyng hem to a seeth makyng • Sche spak boldly & mytily

wher so sche ca*m* in london a geyn swerars / bannars / lyars

/ & swech oþ*er* viciows pepil / a geyn þe pompows aray boþ*i*n

of men & of women / sche sparyd hem not / sche flateryd

hem not neiþ*yr* for her ȝift*ys* / ne for her mete / no for her

drynke / hir spekyng p*ro*fityd rith mech in many p*er*sonys

/ þ*er*for whan sche cam in to chirch to hir co*n*templacyon / /

/ owr lord sent hir ful hy deuocyon / thankyng hir þ*at* sche

was not aferd to rep*re*uyn synne in hys name / & for

sche suffyrd scornys & rep*re*uys for hys sake / behestyng hir

ful meche g*ra*ce in þ*i*s lyfe / & aft*yr* þ*i*s lyfe to hauyn Ioy

& blysse w*yth* owtyn ende / sche was so co*m*fortyd in þ*e* swet

dalyawns of owr lord / þ*at* sche myth not mesuryn hir//

self ne gou*er*ne hir spirit aft*yr* hyr owyn wyl / ne aftyr

discrecyon of oþ*er* men / but aft*yr* þ*at* owr lord wolde ledyn it •’

**f. 119r**

& mesuryn it hys self / in sobbyng ful boistowsly & wepyng

ful plenteuowsly wherfor sche suffyrd ful mech slawndyr

& repref / specyaly of þ*e* curat*ys* & p*re*ist*ys* of þ*e* chirchis in london /

þei wold not suffyr hir to abydyn in her chirchys / & þ*er*for

sche went fro on chirch to an oþ*er* þ*at* sche xulde not ben

tediows on to hem •/ mech of þ*e* comown pepil magnifiid

god in hir / hauyng good trost þ*at* it was þ*e* goodnes of god

whech wrowt þ*at* hy g*ra*ce in hir sowle .;.

**F**Ro london sche went to schene a iii • days be

forn lammes day / for to p*ur*chasyn hir pardon /

þorw þ*e* m*er*cy of owr lord •/ & wha*n* sche was in þ*e*

chirch at schene sche had gret deuocyon / & ful hy co*n*tem

placyon / sche had plentivows teerys of co*m*pu*n*ccyon & of

co*m*passyon / in þe rememorawns of þe bitt*yr* peynys & pas//

syons • whech owr m*er*ciful lord Ih*es*u c*ri*st suffyrd in hys blis//

syd manhod / þei þ*at* seyn hir wepyn & herdyn hir so boistows//

ly sobbyn wer takyn w*yth* gret m*er*ueyl / & wondyr what was

þe ocupasyon of hir sowle • A ȝong man whech beheld

hir cher & hir cu*n*tenawns / meuyd thorw þe holy gost / we*n*t

to hir whan he myth goodly be hym self a lone w*yth* ferue*n*t

desir to haue vndirstondyng what myth be þ*e* cawse of

hir wepyng / to whom he seyd • Modir yf it lyke ȝow I

p*ra*y ȝow to schewyn me þe occasyon of ȝo*wr* wepyng •/

for I haue not seyn a p*er*sone so plenteuows in teerys as

ȝe ben / & specialy I haue not herd be forn any p*er*sone so

boistows in sobbyng as ȝe ben •/ & modir þow I be ȝong

my desir is to plesyn my lord Ih*es*u c*ri*st / & so to folwyn

hym as I kan & may •/ & I p*ur*pose me be þ*e* g*ra*ce of god to

takyn þe Abite of þ*i*s holy religyon / & þ*er*for I p*re*y ȝow

beth not strawnge vn to me / schewith modirly & goodly

ȝo*wr* conceit vn to me as I trust vn to ȝow / Sche beny*n*gly

& mekely w*yth* gladnes of spirit as hir thowt it expedi//

ent / comendyd hym in hys entent / & schewyd to hym

in parcel / þat þe cawse of hir wepyng & sobbyng was /

**f. 119v**

hir gret vnkednes a ȝens hir maker • wher thorw sche had //

many tymys offendyd hys goodnes / & þ*e* gret abhominacyon

þ*at* sche had of hir synnys / cawsyd hir to sobbyn & wepyn • Also þ*e*

gret excellent charite of hir rede*m*pto*wr* / be þ*e* whech thorw þe

vertu of hys passyon sufferyng & hys p*re*cyows blod schedy*n*g

sche was redemyd • fro eu*yr* lestyng peyne / trustyng to ben

an eyr of Ioy & blisse meuyd hir to sobbyn & wepyn as

no m*er*ueyl was / sche teld hym many good word*ys* of gostly

co*m*fort / thorw þ*e* whech he was steryd to gret vertu • And

aft*yr*ward he ete & dranke w*yth* hir in þ*e* tyme þ*at* sche was þ*er* /

/ & was ful glad to ben in hir cu*m*pany •7 On lammes day

was þ*e* p*ri*ncipal day of pardon / & as þe sayd creatur went

in þ*e* chirch of schene / sche had a syght of þe Ermite whech

led hir owt of lynne • Whan sche went to þ*e* se ward w*yth*

hir dowt*yr* in lawe / as is wretyn be forn • A non w*yth* gret

Ioy of spirit sche offeryd hir self to hys p*re*sens / wolcomyng

hym w*yth* alle þ*e* myghtys of hir sowle / seying vn to hym A

Reynald ȝe am wolcome / I trust owr lord sent ȝow hedyr

for now I hoþe as ȝe led me owt of lynne ~~sc~~ ȝe xal bryng

me hom a geyn to lynne / þ*e* Ermyte schewyd schort cher

& heuy co*n*tenawnce / neyþ*yr* in wil ne in p*ur*pos to bryng hir

hom to lynne as sche desiryd •7/ he answery*n*g ful schortly seyd

I do ȝow wel to wetyn / ȝo*wr* co*n*fesso*wr* hath forsakyn ȝow / for ȝe

wentyn ou*yr* þe see & wolde telle hym no word þ*er*of •/ ȝe toke

leue to brynge ȝo*wr* dowt*yr* to þe see syde / ȝe askyd no leue

no ferþ*er* Ther was no frend ȝe haddyn þ*at* knew of ȝowr

cownsel / þ*er*for I suppose ȝe xal fyndyn but lityl frenschep

whan ȝe come þ*er* / I p*ra*y ȝow getith ȝow felaschep wher

ȝe can / for I was blamyd for ȝo*wr* defawte wha*n* I led ȝow

last / I wil no mor • Sche spak fayr & p*re*yd for godd*ys* lofe

þ*at* he wolde not be displesyd •/ for þei þat louyd hir for

god er sche went owte •’/ þei wolde louyn hir for god //

whan sche come hom •/ Sche p*ro*feryd hym to aqwityn //

hys cost*ys* be þe wey homward •/ So at þ*e* last he co*n*senty*n*g

**f. 120r**

browt hir a geyn to london / & sithyn hom to lynne / to þ*e*

hy worschep of god / & to gret m*er*yte of her botherys sowl*ys*

Whan sche was come hom to lynne •’ / sche obeyd hir to

hir co*n*fessowr •/ he ȝaf hir ful scharp word*ys* • for sche was

hys obediencer / & had takyn vp on hir swech a Iurne

w*yth* owtyn hys wetyng / þ*er*for he was meuyd þe mor a

geyn hir •/ but owr lord halpe hir so þ*at* sche had as good

loue of hym & of oþ*er* frend*ys* aft*yr* •/ as sche had bc forn /

worschepyd be god • Amen .;.A.;.m.;.e.;.n.;.

**f. 120v**

**T**Hys creatur of whom is tretyd be forn vsyd many

ȝerys to be gynnyn hir p*re*yerys on þ*i*s man*er* • ffirst

whan sche cam to chirche knelyng be forn þ*e* sac*ra*me*n*t /

in þ*e* worschep of þ*e* blissyd T*ri*nite fadir sone & holy gost oo //

god & iii • p*er*sonys / of þ*at* gloryows virgine qwen of m*er*cy / owr

lady seynt Mary / & of þ*e* xii • Apostelys / Sche seyd þ*i*s holy

ympne Veni creator sp*iritu*s / w*yth* alle þe versys longyng þ*er*to /

þ*a*t god xulde illumynyn hir sowle as he dede hys Apostel*ys*

on pentecost day / & induyn hir w*yth* þ*e* ȝyft*ys* of þe holy gost /

þ*at* sche myth han g*ra*ce to vndirstondyn hys wil & parformy*n*

it in werkyng •/ & þ*at* sche myth han g*ra*ce to w*yth*stondyn þe //

temptacyons of hir gostly enmiis / & enchewyn al man*er*

synne & wikkydnes •7/ Whan sche had seyd veni creator (ul red)

sp*iritu*s w*yth* þ*e* versys / sche seyd on þ*i*s man*er* The holy gost I

take to witnesse / owr lady seynt Mary þ*e* modyr of god

al holy cowrte of heuyn / & alle my gostly faderys her in

erth / þ*at* þow it wer possibyl / þ*at* I myth han al knowyng

& vndirstondyng of þe p*re*uyteys of god / be þ*e* tellyng of

any deuyl of helle / I wolde not •• And as wistly not kno//

wyn • heryn •/ seen •/ felyn •/ ne vndirstondyn in my sowle

in þ*i*s lyfe / mor þa*n* is þ*e* wil of god þ*at* I xulde knowyn •’/ so

wistly god mote helpyn me in alle my werk*ys* / in alle

my thowt*ys* / & in alle my spechys / etyng / & drynkyng •/ sle//

pyng / & wakyng / as wistly as it is not my wil ne myn

entent / to worschepyn no fals deuyl for my god •/ ne no

fals feith / ne fals beleue / for to han •/ so wistly • I defye

þ*e* Deuyl & al hys fals cownsel • And al þ*at* eu*yr* I haue don

seyd er thowt / aft*yr* þ*e* cownsel of þe Deuyl •• weny*n*g it had

be þ*e* cownsel of god & inspiracyon of þ*e* holy gost /• yf it

hath not ben so •’/ god þ*at* art inseare & knowar of þ*e* p*re*uyte

of alle mennys hert*ys* hafe m*er*cy of me þ*er*for / & grawnte

me in þ*i*s lyfe a welle of teerys / spryngyng plenteuowsly

w*yth* þ*e* which I may waschyn awey my synnys thorw þ*i*

m*er*cy & þ*i* goodnes • And lord for þ*i* hy m*er*cy / alle þ*e* teerys

**f. 121r**

þ*at* may encresyn my lofe to þ*e* / & ^in crese moryn my m*er*yte in Heuy*n* &

helpyn & p*ro*fityn myn euyn cristen sowlys • lyuys • er dedys •

visite me w*yth* •’/ her in erth •/ Good lord spar no mor þ*e* eyne in

myn hed •’/ þa*n* þ*u* dedist þe blood in þ*i* body whech þ*u* scheddist

plenteuowsly for synful mannys sowle And grawnt me

so meche peyne & sorwe in þ*i*s world / þ*at* I be not lettyd ~~fro~~ (strike red)

fro þ*i* blisse / & þ*e* beholdyng of þ*i* gloryows face / whan I

xal passyn hens •/ As for my crying my sobbyng & my

wepyng •’/ lord god al mythy as wistly as þ*u* knowist / what

scornys what schamys what despit*ys* & what rep*re*uys I haue

had þ*er*for / & as wistly as it is not in my power to wepyn

neyþ*yr* lowde ne stille / for no deuocyon ne for no swetnes /

/ but only of þe ȝyft of þe holy gost •’/ so wistly lord excuse

me a geyn al þ*i*s world / to knowyn & to trowyn þ*at* it is

þ*i* werke / & þ*i* ȝyfte / for magnifying of þ*i* name / & for en//

cresyng of oþ*er* mennys lofe to þ*e* Ih*es*u • And I p*re*y þe sou*er*//

eyn lord crist Ih*es*u þ*at* as many men mote be turnyd be

my crying & my wepyng •/ as me han scornyd þ*er*for •/ er

xal scornyn in to þ*e* werd*ys* ende •/ & many mo yf it be ȝo*wr*

wille • And as a nemst any erdly mannys loue as wistly

as I wolde no loue han but god / to louyn a boue / al þ*i*nge

& alle oþ*er* creaturs louyn for god / & in god / al so wistly

qwenche in me al fleschly lust / & in alle þ*o* þ*at* I haue be//

holdyn þ*i* blisful body in • And ȝeue us þ*i*n holy drede

in owr hert*ys* / for þ*i* wownd*ys* smert •/ lord make my gostly

fadirs for to dredyn þ*e* in me / & for to louyn þ*e* in me /

& make al þe world for to han þe mor sorwe for her

owyn synnys •’/ for þ*e* sorwe þ*at* þ*u* hast ȝouyn me for oþ*er*

mennys synnys •/ Good Ih*es*u make my wil þ*i* wyl / & þ*i* wil

my wil / þ*at* I may no wil han but þ*i* wil only [ now good

lord crist Ih*es*u I crye ȝow m*er*cy for alle þ*e* stat*ys* þ*at* ben in

holy chirche •/ for þe ~~Pope~~ (strike in red) & alle hys Cardinalys •/ for alle

Erchebischopys & bischopys •/ & for al þ*e* ordir of p*re*sthoode •

**f. 121v**

for alle men & women of Religyon / & specialy for hem þ*at* arn besy

to sauyn & defendyn þ*e* feith of holy chirch •/ lord for þ*i* m*er*cy ~~s~~

blisse hem & grawnt hem þ*e* victory of alle her enmiis / & spede

hem in alle þ*at* þei gon abowtyn to þ*i* worschep / for alle þ*at*

arn in g*ra*ce þ*i*s tyme god send hem p*er*seuerawns in to her

lyuys ende / & make me worthy to be partabyl of her p*re*y//

erys / & hem of myn / & eche of vs of oþ*er*is •/ I cry þ*e* m*er*cy

blisful lord for þ*e* kyng of Inglond / & for alle c*ri*sten kyng*ys* /

& for alle lord*ys* & ladiis þ*at* arn in þ*i*s world / god sett hem

in sweche gou*er*nawnce / as þei may most plesyn the ~~hym~~ (strike in red) &

ben lord*ys* & lad*ys* in heuyn w*yth* owtyn ende / I cry þ*e* m*er*cy

lord for þ*e* riche men in þ*i*s worlde / þ*at* han þ*i* good*ys* in wel//

dyng ȝeue hem g*ra*ce for to spendyn hem to þ*i* plesyng /• I

cry þe m*er*cy lord for Iewys & saraȝinys & alle hethen

pepil / good lord haue meynde (y over e) þ*at* þ*er* is many a seynt in

heuyn whech su*m* tyme was hethen in erde / & as þ*u* hast

spred þ*i* m*er*cy to hem þ*at* arn in erthe •/ lord þ*u* seist þ*i* self

þ*er* xal no man comyn to þ*e* w*yth* owtyn þ*e* •/ ne no man be dra//

wyn w*yth* owtyn þ*u* drawe hym •/ And þ*er*for lord yf þ*er* be any

man vndrawyn I p*re*y þe drawe hym aft*yr* þ*e* • Me hast þ*u*

drawyn lord / & I deseruyd neu*yr* for to ben drawyn •/ but

aft*yr* þ*i* gret m*er*cy þ*u* hast drawyn me •/ yf al þ*i*s world knew

al my wikkydnes as þ*u* dost / þei wolde m*er*ueylyn / & won//

deryn of þe gret goodnes þ*at* þ*u* hast schewyd me • /I wolde

þat al þ*i*s worlde wer worthy to thankyn þ*e* for me / & as

þ*u* hast mad of vnworþ*i* creaturys worthy •’/ so make al þ*i*s

world worþ*i* to thankyn þ*e* & p*re*isyn þ*e*•/ I cry þ*e* m*er*cy lord

for alle fals heretik*ys* / & for alle mys beleuarys •/ for alle

fals titharys •/ theuys / vowtererys / & alle comown wo//

men / & for alle myscheuows leuarys •/ lord for þ*i* m*er*cy

haue m*er*cy vp on hem yf it be þ*i* wille / & bryng hem

owt of her mysgou*er*nawnce þ*e* sonar for my p*re*yerys

I cry þe m*er*cy lord for alle þ*o* þ*at* arn temptyd & vexid w*yth*

her gostly enmiis / þ*at* þ*u* of þi m*er*cy • ^wyll ȝefe hem g*ra*ce to with//

**f. 122r**

stondyn her temptacyons / & delyu*yr* hem þ*er*of whan it is

þ*i* most plesawns •/ I cry þ*e* m*er*cy lord for alle my gostly fa//

derys þ*at* þ*u* vochesaf to spredyn as mech g*ra*ce in her sowl*ys* •

as I wolde þ*at* þ*u* dedist in myn /• I cry þe m*er*cy lord for alle

my childeryn gostly & bodily / & for al þ*e* pepil in þ*i*s world /

þ*at* þ*u* make her synnys to me be very co*n*tricyon / as it wer

myn owyn synnys / & for ȝeue hem as I wolde þ*at* þ*u* forȝoue

me / I cry þ*e* m*er*cy lord for alle my frend*ys* & for alle myn

enmiis / for alle þ*at* arn seke specialy / for alle laȝerys / for

alle bedred men & women / for alle þ*at* arn in p*re*son / & for alle

creaturys þ*at* in þ*i*s world han spokyn of me eyþ*yr* good er ylle /

& er xal don in to þ*e* world*ys* ende / haue m*er*cy vp on hem / &

be as g*ra*cyows to her sowlys / as I wolde þ*at* þ*u* wer to myn

And þei þ*at* han seyd any euyl of me / for þ*i* hy m*er*cy forȝefe

it hem / & þei þ*at* han seyd wel / I p*ra*y þ*e* lord rewarde hem / for

þ*at* is thorw here charite / & not thorw my m*er*yt*ys* / for thow þ*u*

suffredist al þ*i*s world to vengyn þ*e* on me / & to hatyn me

for I haue displesyd þe / þ*u* dedist me no wrong •/ I cry þe

m*er*cy lord for alle þe sowlys þ*at* arn in peynys of p*ur*gatory /

þ*er* abydyng þ*i* mercy / & þe p*re*yeris of holy chirche / as wistly

lord as þei arn þ*i*n owyn chosyn sowlys / be as g*ra*cyows to

hem / as I wolde þ*at* þ*u* wer to myn / yf it wer in þe same

peyne þ*at* þei arn in / lord crist Ih*es*u I thank þ*e* for al helth /

& al welth / for al riches / & al pou*er*te / for seeknes / and alle

scornys / for alle spit*ys* / & alle wrong*ys* / & for alle diuers t*ri*//

bulacyons / þ*at* han fallyn er xal fallyn to me / as long as I

leue / heily [+ over heily?] I thank þ*e* / þ*at* þ*u* woldist letyn me sufiryn any pane

in þ*i*s world / in remissyon of my synnys / & moryng of

my m*er*yte in heuyn / as wistly as I haue gret cawse to

thanke þe •7/ here my p*re*yeris / for þow I had as many he[rt*ys*]

hert*ys* & sowlys closyd in my sowle / as god knew w*yth*o[wtyn]

begynnyng / how many xulde dwellyn in heuyn w*yth*o[wtyn]

ende / & as þ*er* arn dropys of wat*yr* / fres and salt • chesely[s]

**f. 122v**

of g*ra*uel / stonys smale & grete / gresys growyng in al erthe / kyr//

nellys of corn / fischys fowelys / bestys & leevys up on treys

whan most plente ben / fedir of fowle / er her of ~~man~~ best

seed þ*at* growith in erbe / er in wede / in flowyr in lond er in wat*yr*

whan most growyn / & as many creaturys as in erth han //

ben & arn er xal ben & myth ben be þ*i* myth • And as þ*er* arn

sterrys & Awngelys in þ*i* syght / er oþ*er* kynnes good þ*at* grow*yth*

up on erthe / & eche wer a sowle as holy as eu*yr* was o*wr* lady

seynt Mary þ*at* bar Ih*es*u owr sauyowr And yf it wer possi//

byl þ*at* eche cowde thynkyn & spekyn al so gret reu*er*ens &

worschep / as eu*yr* dede owr lady seynt Mary / her in erthe

& now doth in heuyn & xal don w*yth*owtyn ende / I may rith

wel thynkyn in myn hert / & spekyn it w*yth* my mowth as þ*i*s

tyme in worschip of þe t*ri*nite / & of al þ*e* cowrt of heuyn

/ to gret schame & schenschep of Sathanas þ*at* fel fro godd*ys*

face / & of alle hys wikkyd spirit*ys* / þ*at* alle þes hert*ys* ne sowl*ys*

cowde neu*yr* thankyn god / ne ful p*re*ysyn hym / ful blissyn //

hym / ne ful worschepyn hym / ful louyn hym / ne fully

ȝeuyn lawdacyon / p*re*isyng / & reu*er*ens to hym / as he were

worthy to han / for þe gret m*er*cy þ*at* he hath schewyd to me

in erth •/ þat ^if I can not don ne may don /•’ I p*re*y my lady

whech þ*at* is only þ*e* modyr of god / þ*e* welle of grace flower

& fairest of alle women / þ*at* eu*yr* god wrowt in erth / þ*e* most

worthiest in hys syght •/þe most leef der & derworthy vn

to hym •/ best worthy to ben herd of god / & þ*e* heyest þ*at* hath

des*er*uyd it in þ*i*s lyfe /• benyngne lady •/ meke lady / chariteful

lady / w*yth* al þ*e* reu*er*ens þ*at* is in heuyn / & w*yth* alle ȝo*wr* holy seynt*ys*

I p*ra*y ȝow lady / offyr ȝe thank*ys* & p*re*ysyng*ys* to þ*e* blisful T*ri*nite

for loue of me / askyng m*er*cy & grace for me & for alle my

gostly fadrys & for p*er*seuerawns in to owr lyuys ende / in þ*at* life

[we] may most plesyn god in •7/ I blisse my god in my sowle

[&] ȝow alle þ*at* arn in heuyn •/ blissyd mote god ben in ȝow

[all]e & ȝe alle in god •/ blissyd be þ*u* lord for alle þ*i* m*er*ciis þ*at* þ*u*

[h]ast schewyd to alle þ*at* arn in heuyn & in erth /• And specyaly //

**f. 123r**

I blisse þ*e* lord ffor Mary Mawdelyn / for Mary Egipcyan / for seynt

powle / & for seynt Awstyn • And as þ*u* hast schewyd þ*eri* m*er*cy to hem /

so schewe þ*i* m*er*cy to me / & to alle þ*at* askyn þ*e* m*er*cy / of hert • þe //

pees & þe rest / þ*at* þ*u* hast be qwothyn to þ*i* discipulys / & to þ*i*

louars •’/ þ*e* same pees & rest / mote þ*u* be qwethyn to me in erth

& in heuyn w*yth* owtyn ende •/ haue mend lord of þ*e* woman

þ*at* was takyn in þe vowtre / & browt be forn þ*e* / And as þ*u* dreue

a wey alle hir enmyis fro hir / & sche stod a lone by þ*e* •’/ so

verily mot þ*u* dryuyn a wey alle myn enmiis fro me boþ*i*n

bodily and gostly / þ*at* I may stondyn a lone by þ*e* / & make my

sowle ded to alle þ*e* Ioyis of þ*i*s world / & qwyk & gredy

to hy co*n*templacyon in god hafe mend lord of laȝer þat lay

iiii • days ded in hys g*ra*ue / & as I haue ben in þ*at* holy stede

þ*er* þ*i* body was qwik & ded & c*ru*cifiid for mannys synne / &

þ*er* laȝer was reisyd fro deth to lyfe / as wistly lord yf any

man er woman be ded in þ*i*s owr be dedly synne / yf any

p*ra*yer may helpyn hem •/ here my p*re*yerys for hem & make

hem to leuyn w*yth*owtyn ende •/ Gra m*er*cy lord for alle þ*o* //

synnys þ*at* þ*u* hast kept me fro / whech I haue not do • And

gra m*er*cy lord / for al þ*e* sorwe þ*at* þ*u* hast ȝouyn me / for þ*o*

þ*at* I haue do • ffor þes grac*ys* & for alle oþ*er* g*ra*cys whech arn

nedful to me & to alle þe creaturys in erth /• And for alle

þ*o* þ*at* feithyn & trustyn / er xul feithyn & trustyn in my p*ra*yerys /

in to þe world*ys* ende •/ sweche g*ra*ce as þei desiryn gostly er //

bodily to þe p*ro*fite of her sowlys / I p*ra*y þe lord grawnt hem

for þe multitude of þ*i* m*er*cy Amen .;. .;. .;. .;. .;. .;. A[men]

Ih*es*u m*er*cy q*uo*d Salthows .;.

**f. 123v**

**f. 124r**

**f. 124v**

span[...?]

Purgy[n?]

[...]gi[s? ...]